በዚህ በጀርመን ሀገር «ቬጋን» መሆን ከጊዜ ወደ ጊዜ ተወዳጅነትን እያገኘ የመጣ የአኗኗር ፈሊጥ ሆኗል። ባለፈው ወር የተካሄደ መጠይቅ እንደሚያስረዳው፤ ከዓዋቂዎች መካከል ከየ 11 ዱ አንዱ፣ (ዘጠኝ ከመቶ መሆኑ ነው) ቬጋኒዝምን የሚደግፍ ነው። በአሁኑ ጊዜ በጀርመን ሀገር ፤ ከ 80 ሚሊዮን ገደማው ኑዋሪ ፤ የቬጋንስ ቁጥር አንድ ሚሊዮን ገደማ መድረሱና ፤ ከዕለት ወደ ዕለትም አኀዙ እየጨመረ በመሄድ ላይ መሆኑ ነው የሚነገረው ። ታዲያ በምግብ ምርምር ነክ ጠበብትና ሃኪሞች የሚቀርበው ዋና ጥያቄ «ቬጋኒዝም» የቱን ያህል ለጤንነት አስተማማኝ ነው? የሚለው ነው። የጀርመን የአመጋገብ ጉዳይ ማሕበር ፣ በበኩሉ፣ በተለይ የወተት ተዋጽዖዎችን አሣንም ቢሆን ከምግብ ገበታ ማራቁ ለጤና አይበጅም ነው የሚለው። አያይዞም ፤ ቬጋንስ፣ ግትር አቋም ሳይያዙ ፣ በዚህ ረገድ በጥሞና ቢያስቡበት ይጠቅማል ይላል። ለተሟላ ጤንነት አስፈላጊ ናቸው ያላቸው ፣ በተለይ ፕሮቲን፤ የብረት ማዕድን ፤ ካልሲየም፣ አዮዲን(አዮዳይን ) እና ቢታሚን B 12 አለመጓደላቸውን ማረጋገጥ ይበጃል ሲልም ይመክራል። እንደዚህ የመጋገብ ጉዳይ ማሕበር ማብራሪያ ከሆነ፣ ለደም ግንባታ ተፈላጊ የሆነው ቪታሚን B 12 ከእንስሳት ተዋጽዖ ብቻ ነው የሚገኘው። ስለሆነም ረዘም ላለ ጊዜ ቬጋንስ ሆነው የቆዩ ሰዎች፣ በክኒን መልክ የተዘጋጀ ቪታሚን B 12 አለበለዚያም በፍራፍሬ ጭማቂ ፤ በማርጀሪንና ብስኩት መሰል ምግቦች ውስጥ ለማግኘት ቢሞክሩ የሚጠቅማቸው ይሆናል ሲል ይመክራል። እርግጥ ነው ፣ ካልሲየም ከደረቅ ፍራፍሬዎችና ለውዝ፤ ፕሮቲን፣ ከአተርና ባቄላ፤ አዮዲን ፣ ለምግብ ከተዘጋጀ ጨው፤ የብረት ማዕድን ደግሞ፤ ከጥራጥሬና ከስፒናች ማግኘት ይቻላል።